《寄题揽结亭》
宋代·洪朋

杜子数相见，求我揽结诗。揽结在何处，云在彭蠡湄。

彭蠡夙所庐，今犹梦见之。一星水中央，众流浩渺瀰。

雨瀑下日夜，五老上云霓。佛事俨相望，往往幽人期。

君今构其下，敞亭览翠微。水声枕簟俱，山容杖屦随。

胜事君所独，世人那得知。为我谢五老，客子行亦归。

作者简介：宋洪州南昌人，字龟父。黄庭坚甥。两举进士不第，终身布衣。工诗，庭坚称其笔力扛鼎，与弟洪刍、洪炎、洪羽俱有才名，号四洪。年仅三十八而卒。有《洪龟父集》。